Diari Oficial de la Generalitat Valenciana


Sumari del DOGV 9964, del 24-10-2024 (2024/11166)

ACORD de 22 d'octubre de 2024, del Consell pel qual se substituïx la funció interventora per l'auditoria pública en l'àmbit d'actuació de l'Institut Valencià d'Investigacions Agràries (IVIA).
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9964

Data del DOGV
:   24-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11942

CVE
:   FLMQ-U-7887-97363

Data del document
:   22-10-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Anàlisi jurídica

 Descriptors 

:   * Conselleria d'Hisenda, Economia i Administració Pública

L'Institut Valencià d'Investigacions Agràries (IVIA) té com a fins impulsar la investigació científica i el desenrotllament tecnològic en el sector agroalimentari valencià i integrar esta contribució al progrés de la ciència agrària en el sistema de relacions de col·laboració i cooperació, propi de l'activitat investigadora.

El treball de recerca basat en la gestió de projectes requerix d'una gran agilitat en la contractació i gestió, tant dels seus equips humans com de la resta de béns i servicis que requerixen els respectius projectes.

Per a complir els objectius d'investigació i desenrotllament tecnològic, s'ha de disposar d'una ràpida capacitat de reacció davant la imprevisibilitat d'algunes de les accions a prendre, ocasionada per la detecció de noves necessitats o per l'evolució de les investigacions. Per a això, els centres d'investigació com l'IVIA recorren tant al finançament amb recursos propis, com al finançament dels projectes amb fons externs, generalment de naturalesa competitiva, que tenen uns procediments i uns terminis de justificació molt estrictes i que s'han de tramitar amb gran celeritat.

La peculiaritat de l'IVIA és que, sent un centre d'investigació, està dotat d'una personificació jurídica com a organisme autònom de caràcter administratiu, amb tots els condicionants que això comporta, a diferència de tots els altres centres d'investigació de la Generalitat, com per exemple les fundacions d'investigació sanitària.

La gestió administrativa, comptable i de tresoreria ha de ser capaç d'atendre els requeriments que la modalitat de gestió per projectes exigix en este tipus de centres amb característiques especials no administratives, dedicats a la investigació i a la translació dels seus resultats als sectors productius corresponents.

En este sentit, fins i tot sent un organisme autònom de caràcter administratiu, prèviament a l'entrada en funcionament del nou sistema d'informació econòmica i financera, NEFIS, l'IVIA ja partia d'una situació molt diferenciada respecte de la resta d'entitats de caràcter administratiu quant al procediment de gestió dels crèdits aprovats, no estant sotmés a la fiscalització prèvia.

Per esta raó, la introducció de la fiscalització prèvia vinculada a la implantació de NEFIS, des de gener d'este any 2024, està dificultant la gestió quotidiana del centre, i la Gerència de l'IVIA estima oportú i justificat substituir la funció interventora per l'auditoria pública en tots els actes, documents i expedients que es tramiten en l'àmbit d'actuació de l'IVIA, tal com s’efectuava amb anterioritat a l'1 de gener de 2024.

En efecte, actualment l'IVIA està subjecte a funció interventora referent als seus actes, documents i expedients que donen lloc al reconeixement de drets o a la realització de gastos, així com els ingressos i pagaments que se’n deriven, si bé, mitjançant l’Acord de 26 de març de 2024, el Consell va acordar que, per a l'exercici 2024, quedaren subjectes a control financer permanent, en substitució de la intervenció prèvia, determinats expedients tramitats per l'IVIA relacionats amb l'exercici dels seus projectes d'investigació i la gestió dels llocs de treball i del personal d'estos projectes.

D'acord amb l'article 97 de la Llei 1/2015, de 6 de febrer, d'hisenda pública, del sector públic instrumental i de subvencions, la funció interventora té per objecte controlar, abans que siguen aprovats, entre altres, els actes, documents i expedients de l'Administració de la Generalitat i els seus organismes autònoms que donen lloc al reconeixement de drets o a la realització de gastos, així com els ingressos i pagaments que se’n deriven.

No obstant això, l'article 98.2 de l’esmentada Llei 1/2015 habilita el Consell, a proposta de la Intervenció General de la Generalitat, per a acordar de forma motivada l'aplicació de l'auditoria pública, en substitució de la funció interventora, en els òrgans de l'Administració de la Generalitat o organismes autònoms dependents d'esta, bé respecte de tota la seua activitat o exclusivament respecte d'algunes àrees de gestió. Estos acords, així com els motius que els justifiquen, han de ser publicats en el *Diari Oficial de la Generalitat Valenciana* en el termini màxim de vint dies des de la seua aprovació.

En virtut de l'anterior, vista la proposta de la Intervenció General, el Consell, a proposta de la consellera d'Hisenda, Economia i Administració Pública, amb la deliberació prèvia,

ACORDA

*Primer*

Substituir la funció interventora per l'auditoria pública en tots els actes, documents i expedients que es tramiten en l'àmbit d'actuació de l'Institut Valencià d'Investigacions Agràries.

*Segon*

Deixar sense efecte l'Acord del Consell de 26 de març de 2024, pel qual, per a l’exercici pressupostari 2024, queden subjectes a control financer permanent, en substitució de la intervenció prèvia, determinats expedients de l’Institut Valencià d’Investigacions Agràries (IVIA).

  

València, 22 d'octubre de 2024

Susana Camarero Benítez

Consellera secretària